b'\n_START_ARTICLE_\nJoffrey Lupul\n_START_SECTION_\nJuniorivuodet\n_START_PARAGRAPH_\nEnnen ammattilaisuraansa Lupul pelasi vuodet 2000\xe2\x80\x932003 Medicine Hat Tigersissa juniorisarja WHL:ss\xc3\xa4. H\xc3\xa4n teki pisteiden valossa parhaalla WHL-kaudellaan, kaudella 2001\xe2\x80\x932002, 106 tehopistett\xc3\xa4 72:ssa runkosarjaottelussa, 56 maalia ja 50 sy\xc3\xb6tt\xc3\xb6pistett\xc3\xa4, ja oli joukkueensa paras pistemies, liigan pistep\xc3\xb6rssin kakkonen ja liigan paras maalintekij\xc3\xa4. Kauden j\xc3\xa4lkeen h\xc3\xa4net valittiin Canadian Hockey Leaguen ensimm\xc3\xa4iseen t\xc3\xa4hdist\xc3\xb6kent\xc3\xa4lliseen ja WHL:n it\xc3\xa4isen konferenssin ensimm\xc3\xa4iseen t\xc3\xa4hdist\xc3\xb6kent\xc3\xa4lliseen. _NEWLINE_Ensimm\xc3\xa4isell\xc3\xa4 WHL-kaudellaan Lupul oli joukkueensa viidenneksi paras pisteidentekij\xc3\xa4 ja viimeisell\xc3\xa4\xc3\xa4n joukkueensa paras maalintekij\xc3\xa4 ja toiseksi paras pistemies. H\xc3\xa4n sai NHL-varauksen vuonna 2002, kun Mighty Ducks of Anaheim (nyky\xc3\xa4\xc3\xa4n Anaheim Ducks) varasi h\xc3\xa4net seitsem\xc3\xa4nten\xc3\xa4 pelaajana NHL:n varaustilaisuuden ensimm\xc3\xa4isell\xc3\xa4 kierroksella.\n_START_SECTION_\nNHL-ura\n_START_PARAGRAPH_\nLupul aloitti NHL-uransa syksyll\xc3\xa4 2003 ja teki tulokaskaudellaan 34 tehopistett\xc3\xa4 75:ss\xc3\xa4 runkosarjaottelussa, 13 maalia ja 21 sy\xc3\xb6tt\xc3\xb6pistett\xc3\xa4, ollen joukkueensa viidenneksi paras pistemies ja NHL:n tulokkaiden pistep\xc3\xb6rssin kuudes. H\xc3\xa4n pelasi kauden aikana my\xc3\xb6s kolme ottelua Anaheimin silloisessa farmijoukkueessa Cincinnati Mighty Ducksissa AHL:ss\xc3\xa4. Kauden 2004\xe2\x80\x932005 Lupul pelasi kokonaan Cincinnatissa NHL-kauden peruunnuttua ty\xc3\xb6sulun vuoksi ja oli 65:ss\xc3\xa4 runkosarjaottelussa tekemill\xc3\xa4\xc3\xa4n 56:lla tehopisteell\xc3\xa4 joukkueen paras pistemies ja maalintekij\xc3\xa4. H\xc3\xa4n oli joukkueensa tehokkain pelaaja my\xc3\xb6s AHL:n pudotuspeleiss\xc3\xa4 tehden 12:ssa ottelussa kolme maalia ja yhdeks\xc3\xa4n sy\xc3\xb6tt\xc3\xb6pistett\xc3\xa4. Syksyll\xc3\xa4 2005 Lupul palasi NHL:n ty\xc3\xb6sulun p\xc3\xa4\xc3\xa4tytty\xc3\xa4 Anaheimiin ja pelasi kaudella 2005\xe2\x80\x932006 81 runkosarjaottelua, joissa teki 53 tehopistett\xc3\xa4, 28 maalia ja 25 sy\xc3\xb6tt\xc3\xb6pistett\xc3\xa4. H\xc3\xa4n oli joukkueensa nelj\xc3\xa4nneksi paras pistemies ja kolmanneksi paras maalintekij\xc3\xa4. _NEWLINE_Hein\xc3\xa4kuussa 2006 Lupul siirtyi Edmonton Oilersiin pelaajakaupassa, jossa Oilers sai h\xc3\xa4nen lis\xc3\xa4kseen puolustaja Ladislav \xc5\xa0m\xc3\xaddin sek\xc3\xa4 kolme varausvuoroa ja jossa Anaheim hankki puolustaja Chris Prongerin. Edmontonissa Lupul oli pettymys. H\xc3\xa4n teki 81:ss\xc3\xa4 ottelussa 16 maalia ja antoi 12 maalisy\xc3\xb6tt\xc3\xb6\xc3\xa4, eli yli kaksikymment\xc3\xa4 pistett\xc3\xa4 v\xc3\xa4hemm\xc3\xa4n kuin edellisell\xc3\xa4 kaudella. Lis\xc3\xa4ksi h\xc3\xa4n oli joukkueensa huonoin tehotilastossa. Lupul oli kauden j\xc3\xa4lkeen osana pelaajakauppaa, jossa h\xc3\xa4n siirtyi yhdess\xc3\xa4 puolustaja Jason Smithin kanssa Philadelphia Flyersiin ja puolustaja Joni Pitk\xc3\xa4nen, hy\xc3\xb6kk\xc3\xa4\xc3\xa4j\xc3\xa4 Geoff Sanderson sek\xc3\xa4 varausvuoro Edmontoniin._NEWLINE_Philadelphia kauppasi Lupulin takaisin Anaheimiin kes\xc3\xa4kuussa 2009 yhdess\xc3\xa4 kahden varausvuoron kanssa Prongeria vastaan. H\xc3\xa4nen toista kertaansa Anaheimissa haittasivat selk\xc3\xa4vaivat. Kaudella 2009\xe2\x80\x932010 Lupul oli sivussa suurimman osan kaudesta, 59 ottelua, selk\xc3\xa4vamman ja -leikkauksen sek\xc3\xa4 leikkausta seuranneen infektion vuoksi ja h\xc3\xa4n oli sivussa my\xc3\xb6s kauden 2010\xe2\x80\x932011 alun toipuessaan edellisvuoden leikkauksesta._NEWLINE_Lupul siirtyi helmikuussa 2011, kesken kauden 2010\xe2\x80\x932011 Toronto Maple Leafsiin osana pelaajakauppaa. Toronto sai h\xc3\xa4nen lis\xc3\xa4kseen Jake Gardinerin pelaajaoikeudet ja ehdollisen varausvuoron NHL:n varaustilaisuudessa 2013, kun Anaheimiin siirtyi Fran\xc3\xa7ois Beauchemin. Kaudella 2011\xe2\x80\x932012 Lupul ylsi ammattilaisuransa parhaisiin tehoihin, kun h\xc3\xa4n teki 67 tehopistett\xc3\xa4, 25 maalia ja 42 sy\xc3\xb6tt\xc3\xb6pistett\xc3\xa4, 66:ssa ottelussa ja oli joukkueensa toiseksi paras pistemies sek\xc3\xa4 maalintekij\xc3\xa4 Phil Kesselin j\xc3\xa4lkeen. H\xc3\xa4net valittiin kauden aikana ensimm\xc3\xa4ist\xc3\xa4 kertaa urallaan NHL:n t\xc3\xa4hdist\xc3\xb6otteluun. Kausi p\xc3\xa4\xc3\xa4ttyi h\xc3\xa4nen osaltaan olkap\xc3\xa4\xc3\xa4vammaan. Tammikuussa 2013 Lupul teki Toronton kanssa viisivuotisen jatkosopimuksen. _NEWLINE_Lokakuussa 2012 Lupul siirtyi NHL:n ty\xc3\xb6sulun aikana KHL-seura Avtomobilist Jekaterinburgiin. H\xc3\xa4n pelasi KHL:ss\xc3\xa4 yhdeks\xc3\xa4n ottelua ja palasi Torontoon ty\xc3\xb6sulun p\xc3\xa4\xc3\xa4tytty\xc3\xa4. Lyhennetty NHL-kausi 2012\xe2\x80\x932013 oli h\xc3\xa4nen kannaltaan rikkonainen. H\xc3\xa4n oli kauden alkupuolella sivussa 25 ottelua kyyn\xc3\xa4rvarren murtuman vuoksi, maaliskuussa h\xc3\xa4n sai kahden ottelun pelikiellon p\xc3\xa4\xc3\xa4h\xc3\xa4n kohdistuneen taklauksen vuoksi ja huhtikuussa h\xc3\xa4n oli sivussa viisi ottelua aivot\xc3\xa4r\xc3\xa4hdyksen vuoksi. H\xc3\xa4n teki kaudella lopulta 18 tehopistett\xc3\xa4, 11 maalia ja seitsem\xc3\xa4n sy\xc3\xb6tt\xc3\xb6pistett\xc3\xa4, 16:ssa runkosarjaottelussa ja nelj\xc3\xa4 tehopistett\xc3\xa4, kolme maalia ja yhden sy\xc3\xb6tt\xc3\xb6pisteen, seitsem\xc3\xa4ss\xc3\xa4 pudotuspeliottelussa.\n_START_SECTION_\nMaajoukkue\n_START_PARAGRAPH_\nVuonna 2003 Lupul edusti maataan alle 20-vuotiaiden maailmanmestaruuskilpailuissa tehden kuudessa pelaamassaan ottelussa kolme tehopistett\xc3\xa4, kaksi maalia ja yhden sy\xc3\xb6tt\xc3\xb6pisteen. Kanada voitti turnauksessa hopeaa h\xc3\xa4viten loppuottelun Ven\xc3\xa4j\xc3\xa4\xc3\xa4 vastaan maalein 2\xe2\x80\x933.'